በተሰጣቸው አስተያየት መሰረት ተቋማት የማስተካከያ እርምጃ መውሰድ አለባቸው- አፈ ጉባኤ አባዱላ ገመዳ
– በህዝብ ተወካዮች ምክር ቤት አባላት የመስክ ምልከታ መሰረት ተቋማት የማስተካከያ እርምጃ መውሰድ እንዳለባቸው አፈ ጉባኤ አባዱላ ገመዳ ገለፁ።አፈ-ጉባኤው ምክር ቤቱ ባለፉት ሰባት ወራት ያከናወናቸውን ተግባራት አስመልክተው በሰጡት መግለጫ እንዳሉት ምክር ቤቱ መልካም አስተዳደርን ለማስፈን ትኩረት በተሰጣቸው ተቋማት ከቋሚ ኮሚቴ ባሻገር ከሁሉም ቋሚ ኮሚቴዎች የተውጣጡ አካላትን እያሰማራ የሚከታተልበት አሰራር በዚህ ዓመት ተግባራዊ አድርጓል።በዚህም ችግር ለተስተዋለባቸው ተቋማት ክፍተታቸውን በመጠቆም የእርምት እርምጃ እንዲወሰድ ይደረጋል፡፡ ተቋማቱም አስተያየቱን ችላ ሳይሉ ወደ ተግባር ሊለውጡ እንደሚገባ አፈ ጉባዔው ገልፀዋል፡፡በመስክ ምልከታው በአገሪቱ የተከሰተውን ድርቅ ተከትሎ መንግስት በድርቁ ለተጎዱ ወገኖች የሚያደርገውን ድጋፍ ለመቆጣጠር ከተለያዩ ቋሚ ኮሚቴዎች በተውጣጣ ቡድን ያደረገውን ምልከታ ለአብነት አንስተዋል።ከምልከታው የተገኘው ውጤትም የፌደራልና የክልል መንግስታት ድርቁን ለመቋቋም እያደረጉት ያለው የተቀናጀ እርምጃ ውጤታማ መሆኑን አመላካች ነው ብለዋል።በአዲስ አበባ በሚገኙ የተመረጡ የፌደራልና የከተማ አስተዳደሩ አገልግሎት ሰጭ ተቋማት ላይ የተደራጀ ቡድን የመስክ ምልከታ ማድረጉንም ገልጸዋል።የገቢዎችና ጉሙሩክ ባለስልጣን፣ ጠቅላይ ፍርድ ቤት፣ የስነ-ምግባርና ጸረ ሙስና ኮሚሽን፣ ፍትህ ሚኒስቴር፣ የከተማ ልማትና ቤቶች ሚኒስቴር፣ ኮንስትራክሽን ሚኒስቴር፣ እና የውሃና ኤሌክትሪክ አገልግሎት ሰጪ ተቋማት የመስክ ምልከታ ከተካሄደባቸው መካከል ናቸው።አንዳንድ ተቋማት ከምልከታው በኋላ እንዲያስተካክሉ የሚነገራቸውን ተግባር ችላ እንደሚሉ የጠቀሱት አፈ-ጉባኤ አባዱላ አልፎ አልፎም ውጤቱን አንቀበልም የሚሉ መኖራቸውንና ድርጊቱ ተቀባይነት እንደሌለው ተናግረዋል።“እያንዳንዱን የክትትልና ቁጥጥር ውጤት መፈጸም ግለሰቦች ሲፈልጉ የሚያደርጉት ሳይፈልጉ የሚተውት አይደለም፤ይህ አገር ነው፣ መንግስት ነው፤ እያንዳንዱ ተቋም ደግሞ የመንግስት አካል ነው። የምናገለግለው ደግሞ ህዝብን ነው። የተጠቆመና መስተካከል አለበት ተብሎ የተግባባንበት ይተገበራል” ብለዋል።ቋሚ ኮሚቴዎች በተመደበላቸው አስፈጻሚ መስሪያ ቤቶች የሚያደርጉት የቁጥጥርና የክትትል ስራ መንግስት ትኩረት የሰጠውን መልካም አስተዳደር መሰረት በማድረግ የተሻለ ስራ የተከናወነበት ነው ብለዋል።በሶስተኛ ዙርም በአዲስ አበባና በድሬዳዋ ከተማ አስተዳደሮች ከአገልግሎት አሰጣጥ አኳያ ያሉ እንቀስቃሴዎችን የሚቃኝ በ14 ቡድን የተዋቀረ ግብረ ሃይል በመስክ ላይ መሆኑን አቶ አባዱላ አስረድተዋል።ስራዎቹ የሚከናወኑት የየከተማ አስተዳደሮቹን ቋሚ ኮሚቴዎችና ሌሎች የሚመለከታቸው አካላትን ባሳተፈ መልኩ እንደሆነም ገልጸዋል።የምክር ቤቱ ተቋማት ሪፖቶቻቸውን ለግምገማ ሲያቀርቡ ካለፉት ጊዜያት በተለየ ሰፋ ያለ ጊዜ ወስደው የሚከራከሩበት አካሄድ ተግባራዊ እየተደረገ ነው ብለዋል።ምክር ቤቱ ህግና አዋጆችን ከማውጣት ባለፈ ተግባራዊ መደረጋቸውን ቀርቦ በመከታተል ረገድ ባለፉት ወራት የነበረው እንቅስቃሴ የተሻለ እንደነበርም ነው አፈ-ጉባአው የተናገሩት።ፓርላማው በጋራና በቋሚ ኮሚቴዎች በኩል የነበሩት መድረኮች ካለፉት የፓርላማ ቆይታዎች በተሻለ አሳታፊ እንደነበሩ ገልጸው ይህም ተጠናክሮ ይቀጥላል ብለዋል።“ህግ የማውጣት ሂደቱ የሚመለከታቸው የህብረተሰብ ክፍሎች በስፋት የሚሳተፉበት እንዲሆን ማድረግና ህጎችን እንደአስፈላጊነቱ በድረ-ገጽ በመጫን ፍላጎቱ ያለው እንዲያየው የማድረግ ስራዎች ተከናውነዋል” ብለዋል።ምክር ቤቱ ከተለያዩ አገራት ፓርላማዎችና አለም አቀፍና አህጉር አቀፍ የፓርላማ ጥምረቶች ልምድ በመቅሰም አሰራሩን እያዘመነ መሆኑንም ነው አፈጉባኤው በመግለጫቸው ያመለከቱት።ለአብነትም ከ28 አገራት ጋር የፓርላማ ወዳጅነት የመሰረተ ሲሆን፣ የአለም የፓርላማ መድረክ፣ የአፍሪካ ፓርላማ ህብረትና የፓን አፍሪካ ፓርላማ አባል መሆኑን አስረድተዋል።በ5ኛው ዙር የምክር ቤቱ የመጀመሪያ ዓመት የስራ እንቅስቃሴ አብዛኛዎቹ አባላት አዲስ በመሆናቸው ከምክር ቤቱ አሰራር ጋር የመላመድ፣ የተቋማትን አላማና ተልዕኮ ከመረዳት አኳያ ውስንነቶች መታየታቸውን ገልጸዋል።ከዚህ በመነሳትም ምክር ቤቱ የአባላቱን አቅም መገንባት የሚያስችሉ ስራዎች እያከናወነ ነው ብለዋል።(ኢዜአ)